
Резюме: Докладът разглежда и анализира инженерно-техническото осигуряване на дейностите по ликвидиране на последствията от наводнения. Анализирани са основни инженерни задачи, свързани с осигуряване на проходимост, разчистване, отводняване и изграждане на временни защитни съоръжения, както и необходимите за тяхното изпълнение технически средства.

Abstract: The report examines and analyse the engineering and technical support of flood consequence mitigation activities. The main engineering tasks related to ensuring accessibility, debris removal, drainage and the construction of temporary protective structures are analyzed, as well as the technical means required for their implementation.

Key words: flood, engineering and technical support, engineering equipment, emergency rescue activities.


Наводненията са сред природните бедствия, които могат да причинят значителни човешки жертви, материални щети, прекъсване на транспортната и инженерната инфраструктура и нарушения във функционирането на населени места и критични обекти. Характерът и мащабът на последствията от тях се определят от редица фактори, сред които интензивността и продължителността на валежите, особеностите на релефа и водосборните басейни, състоянието на хидротехническите съоръжения, степента на урбанизация и готовността на компетентните органи и формирования за реакция.
Европейската политика в областта на управлението на риска от наводнения е регламентирана с Директива 2007/60/ЕО, която поставя акцент върху оценката на риска, определянето на застрашените територии и планирането на мерки за ограничаване на неблагоприятните последствия от наводненията. В Република България тези принципи са развити в Националната стратегия за намаляване на риска от бедствия 2018–2030 г. и в плановете за управление на риска от наводнения за отделните райони за басейново управление.
При възникване на наводнение ефективността на действията по ликвидиране на последствията зависи от своевременното изпълнение на инженерни дейности. Разрушаването на пътни участъци, натрупването на наноси и отпадъци и преовлажняването на терена могат значително да затруднят достъпа до засегнатите райони. Поради това инженерно-техническото осигуряване включва използване на подходящи машини и специализирани средства за възстановяване на проходимостта, разчистване и отводняване.
Разнообразието на възможните последствия от наводненията налага техническите средства да бъдат определяни в зависимост от характера и обема на конкретните инженерни задачи, условията на работа, състоянието на терена и необходимата производителност. Неправилният избор или несвоевременното привличане на необходимата техника може да доведе до забавяне на аварийно-спасителните действия и до увеличаване на времето за ограничаване и ликвидиране на последствията.
1. Характерни последствия от наводненията и отражението им върху инженерните дейности.
Наводненията оказват комплексно въздействие върху засегнатите територии, като могат да причинят разрушаване на пътни участъци и съоръжения, натрупване на наноси и отпадъци, преовлажняване на земната основа и нарушения във функционирането на техническата инфраструктура. Характерът и мащабът на тези последствия определят вида и последователността на необходимите инженерни дейности.
Съществен проблем е нарушаването на проходимостта на пътната мрежа вследствие на разрушаване или подкопаване на пътното платно, повреждане на съоръжения и натрупване на наноси и отпадъци. Това може да затрудни достъпа на спасителните формирования и специализираната техника до засегнатите райони, поради което временното осигуряване и възстановяването на проходимостта са сред приоритетните инженерни задачи.
Натрупаните земни маси, дървесина и разрушени конструктивни елементи налагат механизирано разчистване, товарене и транспортиране. Наред с това след оттегляне на водите в понижени участъци, сгради и съоръжения могат да останат значителни водни количества, което налага организирано отводняване с подходящи помпени средства.
Водонасищането на почвите намалява носещата способност и проходимостта на терена и може да ограничи използването на тежка инженерна техника. Поради това състоянието на терена следва да се отчита при избора на маршрути, местата за разполагане и вида на използваните машини.
Посочените последствия обикновено се проявяват едновременно и взаимно влияят върху изпълнението на отделните дейности. Това налага тяхното планиране в технологична последователност според конкретната обстановка. Основните направления на инженерно-техническото осигуряване при ликвидиране на последствията от наводнения могат да бъдат обобщени като осигуряване и възстановяване на проходимостта, разчистване на разрушения и наноси и отводняване на засегнатите територии и обекти.
2. Основни задачи на инженерно-техническото осигуряване.
Инженерно-техническото осигуряване при ликвидиране на последствията от наводнения обхваща комплекс от взаимно свързани дейности, насочени към създаване и поддържане на условия за работа на аварийно-спасителните формирования и за последващо възстановяване на засегнатите територии. Конкретният състав и последователността на изпълняваните задачи се определят от характера и мащаба на пораженията, състоянието на транспортната и инженерната инфраструктура, характеристиките на терена и наличните сили и технически средства.
Приоритетът на отделните инженерни дейности следва да бъде определян според тяхното влияние върху провеждането на спасителните работи. В международната инженерна практика аварийното разчистване на отломки и осигуряването на проход за спасителен персонал и техника се разглеждат като едни от първоначалните инженерни дейности при реакция след бедствие. 
В зависимост от характера на последствията могат да бъдат обособени четири основни групи задачи: осигуряване и възстановяване на проходимостта; разчистване на разрушения и наноси; отводняване на наводнени територии и обекти; изграждане и възстановяване на временни защитни съоръжения.
2.1. Осигуряване и възстановяване на проходимостта
Осигуряването на проходимост е сред приоритетните инженерни задачи при ликвидиране на последствията от наводнения, тъй като от него зависи достъпът на спасителни формирования, инженерна техника и транспортни средства до засегнатите райони. Транспортните направления могат да бъдат нарушени вследствие на разрушаване и подкопаване на пътното платно, натрупване на наноси и отпадъци, повреждане на съоръжения и намаляване на носещата способност на земната основа.
Аварийното осигуряване на проходимост е насочено към създаване в минимално необходимия срок на безопасен проход или временно транспортно направление, без да се цели пълно възстановяване на инфраструктурата. Основните дейности включват разчистване на препятствия и наноси, запълване на локални разрушения, профилиране и укрепване на нарушени участъци и при необходимост устройване на временни обходни направления.
За изпълнението им могат да се използват булдозери, багери, челни товарачи, автогрейдери, самосвали и друга пътностроителна техника. Изборът на техническите средства се определя от характера на препятствията, състоянието на терена, необходимата производителност и времето за възстановяване на минимално необходимата проходимост.
2.2. Разчистване на разрушения и наноси
Разчистването на разрушения, наноси и отпадъци представлява една от основните инженерни задачи при ликвидиране на последствията от наводнения. Нейното изпълнение е непосредствено свързано както с възстановяването на проходимостта, така и със създаването на безопасни условия за провеждане на спасителни и последващи възстановителни дейности.
Характерът на материалите, които следва да бъдат отстранени, може да бъде значително различен в зависимост от особеностите на засегнатата територия и интензивността на водното въздействие. Условно те могат да бъдат обособени в няколко основни групи: земни и наносни маси; дървесина и растителни отпадъци; разрушени строителни материали и конструктивни елементи; повредени транспортни средства и оборудване; смесени отпадъци. При аварийното разчистване е необходимо да се отчита не само техният обем, но и размерите, масата, състоянието и възможното наличие на опасни материали.
В зависимост от конкретната обстановка технологичният процес по разчистване може да включва последователното изпълнение на няколко основни операции:
- раздробяване или разделяне на едрогабаритни елементи;
- преместване и групиране на материалите;
- товарене;
- транспортиране;
- временно складиране или предаване за последващо третиране.
При първоначалния етап на аварийно-спасителните дейности основната цел не е цялостното отстраняване на всички натрупани материали, а освобождаване на необходимото работно пространство и осигуряване на достъп до приоритетни обекти и направления.
Механизацията на работите следва да бъде съобразена с вида и количеството на материалите. Малки камъни и валуни разположени на повърхността или леко закопани е отстраняват с булдозери или ра зкъртвачи.[1] Булдозерите са подходящи за избутване, разстилане и групиране на земни маси и смесени материали на сравнително малки разстояния. Челните товарачи осигуряват висока производителност при загребване и товарене на насипни материали, като могат ефективно да се използват при работа с кални наноси, почва, чакъл и сравнително раздробени строителни отпадъци. Багерите имат по-широки възможности при разчистване на едрогабаритни материали, работа в ограничени пространства, разкопаване и отстраняване на наноси от канали и речни участъци.
При наличие на масивни или негабаритни конструктивни елементи може да възникне необходимост от използване на машини с хидравлични чукове, хидравлични ножици, грайфери или други сменяеми работни органи. Това позволява предварително разделяне или раздробяване на материалите до размери, подходящи за последващо преместване и транспортиране.
Транспортирането на разчистените материали обикновено се осъществява със самосвали и други товарни транспортни средства. Ефективността на този процес зависи в значителна степен от съгласуването между производителността на товарещата техника, товароносимостта и броя на транспортните средства и разстоянието до местата за разтоварване. Недостатъчният брой транспортни средства може да доведе до престой на машините за товарене, докато прекомерният им брой създава затруднения при маневриране и организацията на движението.
Важен елемент при организиране на разчистването е разделянето на аварийното разчистване от последващото цялостно отстраняване и третиране на отпадъците. На първия етап е целесъобразно силите и техниката да бъдат концентрирани върху участъците, чието освобождаване оказва непосредствено влияние върху спасителните действия и достъпа до критични обекти. След осигуряване на необходимата оперативна проходимост може да започне системното събиране, сортиране, транспортиране и последващо третиране на останалите материали.
Ефективното изпълнение на задачите по разчистване следователно изисква не само наличие на подходящи машини, но и правилно съчетаване на техните технологични възможности. Организирането на технологична верига „раздробяване – преместване – товарене – транспортиране“ позволява непрекъснатост на работния процес и по-пълно използване на производителността на отделните технически средства.
2.3. Отводняване на наводнени територии и обекти
Отводняването на наводнени територии и обекти представлява съществен елемент от инженерно-техническото осигуряване при ликвидиране на последствията от наводнения. Необходимостта от неговото изпълнение възниква в случаите, когато след понижаване на водното ниво значителни количества вода остават задържани в понижени участъци на терена, сгради, подземни помещения, транспортни съоръжения, канализационни системи и други елементи на инфраструктурата. При изградени временни защитни съоръжения е възможно те допълнително да затруднят естественото оттичане на повърхностните води и да наложат използването на помпени средства.
Преди започване на отводнителните дейности е необходимо да се извърши оценка на обстановката, включваща определяне на площта и приблизителния обем на задържаните водни количества, възможните места за разполагане на помпените средства, направленията за отвеждане на водата, състоянието на канализационната и отводнителната инфраструктура и наличието на подходящи транспортни подходи. При планиране на аварийното отводняване следва да се отчита и възможността за продължаващ приток на вода към отводнявания участък.
Основен параметър при определяне на необходимите помпени средства е дебитът Q, който характеризира количеството вода, транспортирано за единица време. При известен приблизителен обем на водата V и зададено необходимо време за отводняване t, необходимият среден дебит може ориентировъчно да бъде определен по зависимостта:

При аварийно отводняване могат да бъдат използвани мобилни центробежни помпи, потопяеми помпи, помпени агрегати с двигатели с вътрешно горене и други специализирани помпени средства. Потопяемите помпи са особено подходящи при отводняване на шахти, подземни помещения и канализационни съоръжения, докато мобилните помпени агрегати позволяват работа при отводняване на по-големи открити площи.
При избора и разполагането на помпените средства следва да се отчитат и качеството на изпомпваната вода и наличието на механични примеси. Водите след наводнения често съдържат кал, пясък, растителна маса и други твърди частици, които могат да доведат до запушване или ускорено износване на помпеното оборудване. В зависимост от условията може да бъде необходимо използване на помпи, предназначени за замърсени води, подходящи смукателни решетки или предварително механично отстраняване на по-едрите материали.
Съществено значение има и правилното устройване на нагнетателното направление. Изпомпваната вода трябва да бъде отвеждана до място, от което не може отново да постъпи в отводнявания участък или да предизвика вторични поражения. При работа в близост до временни диги или насипи изходът на нагнетателния тръбопровод следва да бъде разположен така, че струята да не предизвиква ерозия на откосите и основата на защитното съоръжение.
При значителни водни обеми ефективно решение може да бъде използването на няколко помпени агрегата, работещи паралелно. Това позволява увеличаване на общата производителност и същевременно осигурява определена степен на резервираност при отказ на отделно техническо средство. Необходимият брой агрегати може да бъде определен чрез отношението между необходимия общ дебит и действителната производителност на един агрегат при конкретните условия на работа:

											 	(2)

където Qп е действителният дебит на един помпен агрегат. При практическото определяне на броя резултатът следва да бъде закръглен към по-голямото цяло число и при необходимост да бъде предвиден резервен агрегат.
От инженерна гледна точка ефективността на отводнителните дейности се определя не от номиналната производителност на отделната помпа, а от действителната производителност на цялата помпена система при конкретните условия на работа. Поради това изборът на технически средства трябва да отчита едновременно обема на водата, необходимото време за отводняване, напора, дължината и конфигурацията на тръбопроводите, степента на замърсяване на водата и възможностите за непрекъснато техническо обслужване.
3. Избор и организация на техническите средства при ликвидиране на последствията от наводнения.
Ефективността на инженерно-техническото осигуряване при ликвидиране на последствията от наводнения зависи не само от наличието на необходимите технически средства, но и от правилния им избор, комплектуване и организация на използването им. Различният характер на инженерните задачи налага прилагането на различни групи машини и оборудване, като определящо значение имат конкретните условия в засегнатия район.
При избора на технически средства следва да бъдат отчетени характерът и обемът на работите, състоянието и проходимостта на терена, необходимата производителност, транспортните разстояния, времето за развръщане и възможностите за техническо обслужване. Особено значение има съгласуването на производителността между машините, които изпълняват последователни технологични операции.
Основните зависимости между вида на инженерната задача и необходимите технически средства могат да бъдат систематизирани по следния начин:

Таблица 1 – Технически средства за изпълнение на основни инженерни задачи при наводнения
	Инженерна задача
	Основни дейности
	Подходящи технически средства
	Основни фактори при избора

	Осигуряване и възстановяване на проходимостта
	Разчистване, профилиране, запълване на разрушения, устройство на временни маршрути
	Булдозери, багери, челни товарачи, автогрейдери, самосвали
	Вид и размер на препятствията, състояние на терена, необходима широчина на прохода, срок за изпълнение

	Разчистване на разрушения и наноси
	Раздробяване, преместване, групиране, товарене и транспортиране
	Багери, булдозери, челни товарачи, машини със специализирани работни органи, самосвали
	Вид, обем и маса на материалите, транспортно разстояние, наличие на опасни отпадъци

	Отводняване на територии и обекти
	Изпомпване и отвеждане на задържаните водни количества
	Мобилни и потопяеми помпи, помпени агрегати, тръбопроводи и спомагателно оборудване
	Обем на водата, необходим дебит, напор, замърсеност, разстояние за отвеждане



На тази основа изборът на технически средства при ликвидиране на последствията от наводнения може да бъде разглеждан като многокритериална задача, при която следва едновременно да бъдат отчетени:
- производителността на машината;
- съответствието ѝ с характера на инженерната задача;
- проходимостта и работоспособността в конкретните теренни условия;
- времето за транспортиране и развръщане;
- необходимостта от спомагателна техника;
- възможностите за гориво, техническо обслужване и ремонт;
- съгласуваността с останалите технически средства в технологичната верига.
От практическа гледна точка приоритет следва да има не максималната производителност на отделната машина, а минималното време за изпълнение на инженерната задача при наличните технически и организационни ограничения. По този начин инженерно-техническото осигуряване може да бъде насочено към своевременно възстановяване на достъпа, освобождаване на критични участъци и създаване на условия за работа на останалите аварийно-спасителни сили.
Следователно ефективното използване на техническите средства при ликвидиране на последствията от наводнения изисква комплексен подход, при който изборът на машините, тяхното комплектуване и последователността на използването им се определят в зависимост от конкретната инженерна задача и изменящите се условия на обстановката.
4. Заключение.
Ликвидирането на последствията от наводнения поставя значителни изисквания към инженерно-техническото осигуряване поради комплексния характер на възникващите поражения и необходимостта от бързо възстановяване на условията за работа на аварийно-спасителните формирования.
Извършеният анализ показва, че сред основните инженерни задачи при такива бедствия се открояват осигуряването и възстановяването на проходимостта, разчистването на разрушения и наноси и отводняването на засегнати територии и обекти. Тяхното изпълнение изисква използването на различни групи инженерни машини, транспортни средства и специализирано оборудване, като изборът им следва да бъде съобразен с характера и обема на работите, състоянието на терена и необходимите срокове за изпълнение.
По тази причина инженерно-техническото осигуряване при ликвидиране на последствията от наводнения следва да бъде разглеждано като система от взаимно свързани технически и организационни мероприятия, насочени към постигане на основната цел – своевременно създаване на необходимите условия за провеждане на аварийно-спасителните и последващите възстановителни дейности.

